**Térképtudományi és Geoinformatikai Tanszék**

**Záróvizsga tájékoztató**

2020. V. 27.

Az egyetemi (JOKT) tanulmányi és vizsgaszabályzat és a kari kiegészítések a záróvizsgával alapvető szabályokat meghatározzák, így ebben a dokumentumban főleg az apróbb részletekre térünk ki.

Összefoglalásképpen a legfontosabb szabályok a záróvizsgával kapcsolatban:

1. **A hallgatók intézménylátogatási tilalma ellenkező rendelkezésig fennmarad.**
2. A hallgatói beszámoltatásokat (vizsgák, záróvizsgák stb.) ellenkező rendelkezésig az átmeneti sajátos tanulmányi és vizsgaszabályozás szerint **online** kell megszervezni és lebonyolítani.
3. A vizsgázó köteles a szóbeli vizsga egész időtartama alatt valós idejű, élő képet közvetíteni magáról, amelyen a vizsgázó személye egyértelműen felismerhető.
4. A szóbeli számonkérés során abban a helyiségben, ahol a hallgató tartózkodik, más nem lehet jelen.
5. A vizsgázó nem használhat fül- vagy fejhallgatót, ezzel is biztosítva a harmadik fél segítségének kizárását.
6. A hallgató a vizsga elején vagy akár annak során bármikor kötelezhető a környezete képi bemutatására. Amennyiben kiderül, hogy más is jelen van a vizsgán, az oktató jogosult a hallgató vizsgáját megszakítani, és vizsgáját elégtelen érdemjeggyel minősíteni.
7. A NAIH állásfoglalása alapján a kép- és/vagy hangrögzítés a szóbeli vizsgaalkalom során nem jogszerű, így arra sem a vizsgázó, sem a vizsgáztató, sem más résztvevő által nem kerülhet sor.
8. A távolléti szakdolgozatvédések megvalósítása során a nyilvánosságtól el lehet tekinteni (tanszékünk az MSc záróvizsgáknál eltekint a nyilvánosságtól, de a Természettudományi Karon a külön szervezett védések nyilvánosak a kar oktatói és hallgatói számára, így a BSc záróvizsga védés része nyilvános lesz).
9. Amennyiben a hallgató meg nem engedett eszközt használ, vagy más segítséget vesz igénybe, a vizsgát azonnal felfüggesztjük és a vizsgát sikertelennek minősítjük, és ennek tényét a jegyzőkönyvben rögzítjük.

A 3. és az 5. pontot nem teljesítő hallgatók nem záróvizsgázhatnak. A tanszékünk a vizsga idejére tud kölcsön adni megfelelő webkamerát. Ez ügyben Kovács Bélát (climbela@map.elte.hu) keressék.

A tervezett záróvizsga bizottságok (lehetnek még változások):

**BSc:**

**Elnök:** Zentai László

**Külső tag:** Hidas Gábor (Cartographia Tankönyvkiadó)

**Tagok:** Albert Gáspár, Gede Mátyás, Gercsák Gábor, Jesus Reyes

**Jegyzőkönyv:** Kiss Veronika

**MSc:**

**Elnök:** Zentai László

**Külső tag:** Buga László (külső óraadó)

**Tagok:** Gede Mátyás, Jesus Reyes

**Jegyzőkönyv:** Kiss Veronika

**SH:**

**Elnök:** Zentai László

**Külső tag:** Buga László (külső óraadó)

**Tagok:** Gede Mátyás, Gercsák Gábor, Kovács Béla, Jesus Reyes

**Jegyzőkönyv:** Kiss Veronika

**Időpontok:**

MSc záróvizsga: 2020. VI. 10. 9.00

SH záróvizsga: 2020. VI. 11. 9.00 (magyar idő szerint)

BSc védés: 2020. VI. 24. 9.00

BSc vizsga: 2020. VI. 25. 9.00

**A záróvizsga helyszíne**

A záróvizsgákra a megfelelő MS Teams csoportokban kerül sor (ELTE Teams), melyet a hallgatók az ELTE-s e-mail címükkel [@student.elte.hu, akinek még nincs, ilyet létrehozni az ugykezelo.elte.hu címen lehet (Neptun azonosítóval belépni, majd jelszót választani – és ezzel el is készült)] tudnak használni (nem az IK-ssal, ami @inf.elte.hu-ra végződik).

A technikai problémák minimalizálása érdekében a záróvizsgák előtt technikai főpróbát tartunk. Ennek időpontjai:

* SH, 2020. VI. 9. 10.00
* MSc, 2020. VI. 9. 12.00
* BSc, 2020. VI. 23. 10.00

Célszerű, ha a hallgatók arról a helyszínről és azzal a számítógéppel kapcsolódnak a technikai főpróbához, amely megfelel a záróvizsgán használni tervezettel.

A technikai főpróbához még külön meghívót küldünk.

**A vizsgázás sorrendje**

A vizsga előtt egy hallgatói levelezőlistán megosztott Google Sheets dokumentumban lehet a konkrét időpontokra jelentkezni. Technikai nehézségek esetén a hallgató a vizsganap végén kerülhet újra sorra. Emiatt a többi hallgatónak az előzetesen megjelölt záróvizsga időpont korábbra kerülhet.

* Az MSc-n egymás után zajlik a védés és a felelés (a hallgató előbb bemutatja a diplomamunkáját, válaszol az ezzel kapcsolatos kérdésekre, majd folytatja a feleletekkel).

<https://docs.google.com/spreadsheets/d/1zbN6zq16txR_-gKfGgiNIiepWb4qYPfMruVf0aCA-gc/edit?usp=sharing>

* A BSc-n az első nap (VI. 24.) történik a szakdolgozatok védése (ez nyilvános) és a második napon (VI. 25.) a felelet. Ezeken eltérhet a bemutatási/feleleti sorrend, itt két külön beosztás készül a jelentkezéseknek megfelelően (van olyan hallgató, aki csak VI. 25-én érintett).

<https://docs.google.com/spreadsheets/d/11SJzuCSFAGMo1mx68xhZsh3ALKuVLTxyptf1ACwTRFI/edit?usp=sharing>

A hallgatókat a jelentkezési sorrendben hívjuk be a Teams csoporton belüli csatornákba. A vizsga után a Teams csatornát el kell hagynia (a vizsga nem nyilvános). A BSc védés nyilvánossága miatt a hallgatóknak nem kell kilépnie a Teams csoportból a saját védésük után.

**A védés folyamata**

A biztonság kedvéért a prezentációkat egy nappal a védés előtt el kell küldeni a záróvizsga bizottság elnökének (laszlo.zentai@elte.hu). PPT, PPTX vagy PDF formátum használható.

A prezentációkat a védésen az elnök indítja el és felszólítja a hallgatót a vezérlés átvételére.

A prezentáció tervezett hossza (technikai nehézségek esetén ez meghosszabbodik):

* BSc: 10-15 perc
* MSc: 15-20 perc

A védés során a hallgatónak válaszolnia kell a bíráló(k) által írásban feltett kérdésekre is. A prezentáció után a bizottság tagjai további kérdéseket tehetnek fel, melyekre a hallgatóknak felkészülési idő nélkül kell válaszolnia.

A védésre/vizsgákra javasolt (kötelező) prezentáció készítése (ppt, pptx, odp, prezi, pdf, stb. formátumban).

A bemutatókat a témavezetőnek is el kell küldeni a bemutatót megelőző napon

A bemutatókban az előadói nézetben NEM lehetnek szöveges + megjegyzések!

A bemutató a lehető legkevesebb szöveget tartalmazza, ne a dolgozatból kiemelt

szöveges CTRL-C/V-ből álljon!

A bemutatót NEM felolvasni kell, hanem előadni :)

A dia-hátterek esetén javasolt a nem túl harsány színek/ábrák/képek használata

Szöveges dia esetén, 5-6 sor felett "olvashatatlan" egy dia (kerülendő)

**Szóbeli vizsga**

**BSc:**

A hallgatót külön hívással hívjuk be a nevével jelzett felkészülési csatornába a Teams csoporton belül. A hívás után felszólítjuk környezetének képi bemutatására. A tételhúzás csak akkor kezdődik el, ha a hallgató környezete, feltételei megfelelnek az egyetemi szabályzatban előírtaknak.

A tételhúzás pontos lebonyolítását még teszteljük (egy lehetséges megoldás, hogy a jegyzőkönyvvezető kamera előtt megmutatja a tételeket tartalmazó borítékot, majd kihúz a megfelelő csoportból 1 tételt, azt felolvassa, megmutatja, és a Teams-en belül elküldi a hallgatónak a tételek címét).

A hallgató a tételhúzást követően összesen 10 percet kap a felkészülésre. Ehhez az általa előzetesen bekészített, bemutatott, üres lapokat használhatja fel. A felkészülés alatt a hallgatónak úgy kell beállítania a kamerája képét, hogy látszódjon a feje és a papír is amire ír. A 10 perc lejárta után a hallgatónak a felkészülési lapját be kell mutatnia a kamerán keresztül a felügyelő tanárnak, ezután belép a csatornába a záróvizsga-bizottság is.

Egy-egy tételről kb. 5 perces összefoglalást vár a bizottság, majd további kérdéseket tesz fel. Egy hallgató esetén a vizsga tervezett időtartama 20 perc.

A felkészülés alatt a hallgatónak biztosítania kell a hang- és kép kapcsolatot. Bármelyik megszakadása esetén a vizsgát felfüggesztjük és a hallgatónak követnie kell az **Internet-kapcsolati problémák a záróvizsga alatt** részben írtakat.

**MSc:**

Az előbbiekhez képest a különbség annyi, hogy a hallgatót külön hívással hívjuk be a záróvizsgához tartozó Teams csoportba, ahol a felkészülés, a védés, és a vizsga is zajlik. A felkészülési idő alatt a záróvizsga-bizottság szünetet tart, de a felügyelő tanár és a jegyzőkönyvvezető jelen lesz.

**Az eredmények kihirdetése**

Az utolsó aznapi vizsgázó után a záróvizsga-bizottság zárt ülésen értékeli a hallgatók teljesítményét.

A bizottság az eredményeket a korábbi gyakorlat szerint (nyilvánosan, valamennyi hallgató együttes elektronikus behívásával) hirdeti ki a vizsganap végén. A BSc záróvizsga esetén azonban a második nap végén hirdetjük ki a védés és a vizsga eredményeit.

A be nem kapcsolódó hallgatók jegyeikről azok Neptunban való rögzítése útján értesülnek, viszont ezek a jegyek a Neptunba csak jóval a záróvizsga után kerülnek be.

**Internet-kapcsolati problémák a záróvizsga alatt**

Ha a záróvizsga során megszakad az internet-kapcsolat a következők szerint kell eljárni:

* MSc: amennyiben technikai okok miatt megszakad a kapcsolat, a bizottság kezdeményezi a hallgató újra hívását a Microsoft Teams rendszerében. A bizottság két kísérletet tesz 5 perc különbséggel. Ha az újra hívás két alkalommal nem sikerült, a hallgató felveszi telefonon a kapcsolatot a bizottság elnökével a munkahelyi számának felhívásával (36-1-3722500 / 6723-as mellék). A bizottság lehetőséget ad arra, hogy a vizsganap végén újra megpróbálja a vizsgát. Ennek sikertelensége esetén a hallgatónak újabb időpontot kell egyeztetnie a Tanulmányi Hivatallal.
* BSc: A záróvizsga technikai okból való meghiúsulása esetén a vizsgáztatónak az adott vizsganapon a vizsga végéig 2 alkalommal újra meg kell kísérelni a hallgatóval a kapcsolatfelvételt. A kapcsolatfelvételt a hallgató maga nem kezdeményezheti. A záróvizsga bizottság elnöke a Tanulmányi Hivataltól a vizsga előtt megkapja a hallgatók mobilszámát.

Természetesen, amennyiben valakinek megszakad a kapcsolata a vizsga közben, az újbóli kapcsolatfelvételt követően a környezet újbóli bemutatásával, új tétel húzásával kezdődik újra a vizsga.